ויקטוריה ספארץ

ויקטוריה ספארץ (באנגלית: Victoria Spartz; באוקראינית: Вікторія Спарц; נולדה ב-6 באוקטובר 1978) היא פוליטיקאית ואשת עסקים אמריקאית-אוקראינית, המכהנת כחברת בית הנבחרים של ארצות הברית מטעם מחוז הקונגרס החמישי של מדינת אינדיאנה. כהונתה החלה עם התכנסות הקונגרס ה-117 של ארצות הברית. בעבר, בין השנים 2017–2020 הייתה חברת הסנאט של אינדיאנה.

ביוגרפיה 
ספארץ נולדה בעיר נוסיבקה בשם ויקטוריה קולהייקו (באוקראינית: Вікторія Кульгейко), ששכנה אז בשטחי הרפובליקה הסובייטית הסוציאליסטית האוקראינית. כשהייתה בת 13, ב-1991, התפרקה ברית המועצות ואוקראינה נוסדה מחדש. בשנת 2000 ספארץ היגרה לארצות הברית וב-2006 זכתה למעמד אזרחות בארצות הברית. באותה השנה בה הגיעה לאמריקה נישאה לג'ייסון ספארץ, ולהם שתי בנות. טרם הגיעה לארצות הברית, ספארץ השלימה באוניברסיטה הלאומית לכלכלה בקייב לימודי תואר ראשון ותואר שני במנהל עסקים. היא קיבלה תואר שני בחשבונאות מבית הספר לעסקים ע"ש קלי באוניברסיטת אינדיאנה שבאינדיאנפוליס.

בשנת 2017 מונתה ספארץ לסנאט של מדינת אינדיאנה מטעם מחוז הבחירה ה-20, בעקבות התפטרותו של לוק קנלי. לפני מינויה לסנאט של אינדיאנה שימשה סמנכ"לית כספים (CFO) במשרד התובע הכללי של אינדיאנה. כמו כן, היא הייתה חברת סגל חיצונית בבית הספר קלי לעסקים באינדיאנפוליס ומבקרת חיצונית בחברות הביג פור. ספארץ נמנית בין מייסדי מפלגת תנועת מסיבת התה במחוז המילטון. ב-17 בנובמבר 2020 התפטרה ממושבה בסנאט עם היבחרה לקונגרס האמריקאי.

לאחר שביוני 2019 הודיעה סוזן ברוקס על כוונתה לפרוש מהחיים הפוליטיים, ספארץ הכריזה על התמודדותה לבית הנבחרים של ארצות הברית מטעם מחוז הקונגרס החמישי של אינדיאנה בבחירות 2020. ב-2 ביוני 2020 זכתה בבחירות המקדימות שהתקיימו במפלגה הרפובליקנית. ביום הבחירות הכלליות בנובמבר נבחרה ספארץ לבית הנבחרים האמריקאי. ספארץ הושבעה לתפקידה בקונגרס האמריקאי בראשית ינואר 2021. היא ילידת אוקראינה הראשונה שנבחרה לקונגרס, כמו גם ילידת ברית המועצות הראשונה.

קישורים חיצוניים

הערות שוליים

חברי האספה הכללית של אינדיאנה
נשות עסקים אמריקאיות
אנשי עסקים אמריקאים
חברות בית הנבחרים של ארצות הברית מטעם המפלגה הרפובליקנית
חברי בית הנבחרים של ארצות הברית מטעם המפלגה הרפובליקנית
חברי בית הנבחרים של ארצות הברית מאינדיאנה
חברי הקונגרס ה-117 של ארצות הברית
חברי הקונגרס ה-118 של ארצות הברית
אמריקאים ממוצא אוקראיני
בוגרי אוניברסיטאות ומכללות
בוגרות אוניברסיטאות ומכללות
אמריקאיות שנולדו ב-1978
אמריקאים שנולדו ב-1978